NEUVOSTON ENSIMMÄISESSÄ KÄSITTELYSSÄ VAHVISTAMA KANTA (EU) N:o 9/2014

Euroopan parlamentin ja neuvoston direktiivin antamiseksi direktiivin 2001/18/EY muuttamisesta siltä osin kuin on kyse jäsenvaltioiden mahdollisuudesta rajoittaa muuntogeenisten organismien (GMO:t) viljelyä tai kieltää se alueellaan

Neuvosto hyväksynyt 23 päivänä heinäkuuta 2014

(ETA:n kannalta merkityksellinen teksti)

2014/C 349/01

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,

ottavat huomioon Euroopan komission ehdotuksen,

sen jälkeen kun ehdotus lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

ottavat huomioon alueiden komitean lausunnon (2),

noudattavat tavallista lainsäätämisjärjestystä (3),

sekä katsovat seuraavaa:

Sen lisäksi, että muuntogeeniset lajikkeet tarvitsevat luvan markkinoille saattamista varten, niiden on myös täytettävä siementen ja kasvien lisäysaineiston kaupan pitämistä koskevan unionin lainsäädännön vaatimukset, jotka on esitetty tarkemmin neuvoston direktiiveissä 66/401/ETY (6) , 66/402/ETY (7) , 68/193/ETY (8) , 98/56/EY (9) , 99/105/EY (10) , 2002/53/EY (11) , 2002/54/EY (12) , 2002/55/EY (13) , 2002/56/EY (14) , 2002/57/EY (15) ja 2008/90/EY (16) . Näistä direktiiveihin 2002/53/EY ja 2002/55/EY sisältyy säännöksiä, joiden mukaan jäsenvaltiot voivat tietyin tarkoin määrätyin edellytyksin kieltää lajikkeen käytön koko alueellaan tai sen osalla tai asettaa tarkoituksenmukaisia edellytyksiä lajikkeen viljelylle.

Kun GMO on hyväksytty viljelytarkoituksiin GMO:ja koskevan unionin lainsäädäntökehyksen mukaisesti ja, kun kyse on markkinoille saatettavasta lajikkeesta, se täyttää siementen ja kasvien lisäysaineiston kaupan pitämistä koskevan unionin lainsäädännön vaatimukset, jäsenvaltiot eivät saa kieltää, rajoittaa tai vaikeuttaa sen vapaata liikkuvuutta alueellaan muutoin kuin unionin oikeudessa määritellyin edellytyksin.

Kokemus on osoittanut, että muuntogeenisten kasvien viljely on kysymys, jota käsitellään perusteellisemmin jäsenvaltioiden tasolla. GMO:ien markkinoille saattamiseen ja tuontiin liittyvien kysymysten sääntelyn olisi sisämarkkinoiden säilyttämiseksi pysyttävä unionin tasolla. Viljely voi kuitenkin edellyttää lisää joustovaraa joissakin tapauksissa, koska siihen liittyy vahva kansallinen, alueellinen ja paikallinen ulottuvuus johtuen sen kytkeytymisestä maankäyttöön, maatalouden paikallisiin rakenteisiin sekä elinympäristöjen, ekosysteemien ja maiseman suojeluun tai säilyttämiseen. Tällainen joustovara ei saisi vaikuttaa kielteisesti yhteiseen lupamenettelyyn eikä varsinkaan arviointiprosessiin.

GMO:ien viljelyn rajoittamiseksi tai kieltämiseksi eräät jäsenvaltiot ovat turvautuneet direktiivin 2001/18/EY 23 artiklan mukaisiin suojalausekkeisiin ja asetuksen (EY) N:o 1829/2003 34 artiklan mukaisiin hätätoimenpiteisiin tapauksen mukaan joko sellaisten uusien tai täydentävien tietojen perusteella, jotka on saatu luvan myöntämisen jälkeen ja jotka vaikuttavat ympäristöriskien arviointiin tai olemassa olevien tietojen uudelleenarviointiin. Toiset jäsenvaltiot ovat käyttäneet Euroopan unionin toiminnasta tehdyn sopimuksen 114 artiklan 5 ja 6 kohdassa määrättyä tiedoksiantamismenettelyä, joka edellyttää uuden, ympäristönsuojelua tai työympäristön suojelua koskevan tieteellisen näytön esittämistä. Päätöksentekomenettely on lisäksi GMO:ien viljelyn osalta osoittautunut erityisen hankalaksi niiden esitettyjen kansallisten huolenaiheiden valossa, jotka eivät yksinomaan liity kysymyksiin, jotka ovat yhdistettävissä GMO:ien turvallisuuteen terveyden tai ympäristön kannalta.

Euroopan unionin toiminnasta tehdyn sopimuksen 2 artiklan 2 kohdan mukaisesti jäsenvaltioilla on sen vuoksi mahdollisuus päättää lupamenettelyn aikana ja sen jälkeen GMO:n viljelyn rajoittamisesta tai sen kieltämisestä alueellaan siten, että vaikutuksena on tietyn GMO:n viljelyn sulkeminen koko kyseisen jäsenvaltion alueen tai sen osan ulkopuolelle. Tältä osin vaikuttaa aiheelliselta myöntää jäsenvaltioille toissijaisuusperiaatteen mukaisesti enemmän joustovaraa päättää, haluavatko ne viljellä muuntogeenisiä viljelykasveja alueellaan, ilman että vaikutetaan GMO:ja koskevaan unionin lupajärjestelmään kuuluvaan riskinarviointiin, joko lupamenettelyn aikana tai sen jälkeen ja riippumatta toimenpiteistä, jotka jäsenvaltioilla on oikeus toteuttaa soveltamalla direktiivinä 2001/18/EY välttääkseen GMO:ien tahatonta esiintymistä muissa tuotteissa. Tällä jäsenvaltioille annetulla mahdollisuudella on tarkoitus helpottaa päätöksentekoprosessia GMO-alalla. Samanaikaisesti olisi säilytettävä kuluttajien, viljelijöiden ja toimijoiden valinnanvapaus samalla kun asianomaisille sidosryhmille annetaan selkeämpi käsitys GMO:ien viljelystä unionissa. Tällä direktiivillä olisi sen vuoksi helpotettava sisämarkkinoiden moitteetonta toimintaa.

Tietyn GMO:n lupamenettelyn aikana jäsenvaltiolle olisi annettava mahdollisuus pyytää komissiota esittämään ilmoittajalle/hakijalle pyyntönsä, joka koskee tämän direktiivin 2001/18/EY C osan tai asetuksen (EY) N:o 1829/2003 5 ja 17 artiklan mukaisesti tekemän ilmoituksen/hakemuksen maantieteellisen soveltamisalan mukauttamista siten, että kyseisen jäsenvaltion koko alue tai sen osa jätetään viljelyn ulkopuolelle. Komission olisi helpotettava menettelyä esittämällä jäsenvaltion pyyntö viipymättä ilmoittajalle/hakijalle ja ilmoittajan/hakijan olisi vastattava tähän pyyntöön asetetussa määräajassa.

Lisäksi ja ainoastaan siinä tapauksessa, että ilmoittaja/hakija on kieltäytynyt mukauttamasta GMO:a koskevan ilmoituksen/hakemuksen maantieteellistä soveltamisalaa jäsenvaltion pyytämällä tavalla, kyseisen jäsenvaltion olisi voitava toteuttaa perusteltuja toimenpiteitä, joilla rajoitetaan edellä mainitun hyväksytyn GMO:n viljelyä tai kielletään se koko tämän jäsenvaltion alueella tai sen osalla sellaisin perustein, jotka eivät ole niitä, joita arvioidaan yhdenmukaistettujen ja unionin oikeuden mukaisten unionin sääntöjen, eli direktiivin 2001/18/EY ja asetuksen (EY) N:o 1829/2003 mukaisesti. Nämä perusteet voivat liittyä ympäristö- tai maatalouspolitiikan tavoitteisiin tai muihin pakottaviin perusteisiin, kuten kaavoitukseen, maankäyttöön, sosioekonomisiin vaikutuksiin, rinnakkaiseloon ja yleiseen järjestykseen. Näihin perusteisiin voidaan vedota erikseen tai yhdessä sen jäsenvaltion tai alueen erityisolosuhteista riippuen, jossa kyseisiä toimenpiteitä sovelletaan.

Unionissa valittu ihmisten ja eläinten terveyden ja ympäristön suojelun taso antaa mahdollisuuden yhdenmukaiseen tieteelliseen arviointiin kaikkialla unionissa, eikä tämä tilanne saisi muuttua tämän direktiivin myötä. Näin ollen ja jotta vältytään direktiivin 2001/18/EY ja asetuksen (EY) N:o 1829/2003 mukaisten riskinarvioinnista ja riskienhallinnasta vastaavien tahojen toimivaltaan puuttumiselta jäsenvaltion olisi käytettävä yksinomaan sellaisia ympäristöpolitiikan tavoitteisiin liittyviä perusteita, jotka eivät ole ristiriidassa niiden terveydelle ja ympäristölle aiheutuvien riskien arvioinnin kanssa, jotka arvioidaan direktiivissä 2001/18/EY ja asetuksessa (EY) N:o 1829/2003 säädettyjen lupamenettelyjen yhteydessä; näitä perusteita ovat muun muassa tietyntyyppisten luonnon ja maiseman ominaisuuksien, tiettyjen elinympäristöjen ja ekosysteemien sekä erityisten ekosysteemitehtävien ja -palvelujen säilyttäminen.

Jäsenvaltioiden olisi lisäksi voitava perustaa direktiivin 2001/18/EY nojalla hyväksymänsä päätökset perusteisiin, jotka koskevat sosioekonomisia vaikutuksia, joita jonkin GMO:n viljely kyseisen jäsenvaltion alueella saattaisi aiheuttaa. Vaikka rinnakkaiseloa koskevia toimenpiteitä on käsitelty 13 päivänä heinäkuuta 2010 annetussa komission suosituksessa (17) , jäsenvaltioilla olisi lisäksi oltava mahdollisuus toteuttaa tämän direktiivin nojalla toimenpiteitä, joilla rajoitetaan hyväksyttyjen GMO:ien viljelyä tai kielletään se niiden koko alueella tai sen osalla. Nämä perusteet voivat liittyä rinnakkaiseloon liittyvien toimien epäkäytännöllisyyteen tai näiden toimien toteutuksen mahdottomuuteen johtuen erityisistä maantieteellisistä olosuhteista, tarpeesta välttää GMO:ien esiintymistä muissa tuotteissa, kuten erityistuotteissa tai tietyissä tuotteissa, tarpeesta suojella maataloustuotannon monimuotoisuutta tai tarpeesta varmistaa siementen ja kasvien lisäysaineiston puhtaus. Lisäksi komissio on muuntogeenisistä organismeista 5 päivänä joulukuuta 2008 annettujen ympäristöneuvoston päätelmissä esitetyn pyynnön mukaisesti antanut Euroopan parlamentille ja neuvostolle kertomuksen GMO:ien viljelyn sosioekonomisista vaikutuksista. Tuon kertomuksen tulokset voivat antaa arvokasta tietoa jäsenvaltioille, jotka harkitsevat tähän direktiiviin perustuvien päätösten tekemistä.

Jäsenvaltioiden tämän direktiivin nojalla toteuttamiin toimenpiteisiin olisi sovellettava unionin tason valvontaa ja tietojen toimittamista koskevaa menettelyä. Unionin valvonnan ja tietojen toimittamisen tason vuoksi ei ole tämän lisäksi tarpeen soveltaa Euroopan parlamentin ja neuvoston direktiiviä 98/34/EY (18) . Jäsenvaltiot voivat rajoittaa jonkin GMO:n viljelyä tai kieltää sen koko alueellaan tai sen osalla unionin hyväksynnän voimaantulopäivästä alkaen ja viimeistään kahden vuoden kuluttua siitä, kun lupa/hyväksyntä on annettu edellyttäen, että asetettu odotusaika, jonka aikana komissiolle on annettu mahdollisuus esittää huomautuksia ehdotetuista toimenpiteistä, on päättynyt.

Jäsenvaltion olisi voitava pyytää toimivaltaista viranomaista tai komissiota sisällyttämään koko alueensa tai sen osa uudelleen luvan/hyväksynnän maantieteelliseen soveltamisalaan, jonka ulkopuolelle se on aiemmin jätetty. Tällöin ei olisi oltava mitään tarvetta toimittaa pyyntöä luvanhaltijalle tai hyväksynnän saaneelle ja pyytää tämän suostumusta. Toimivaltaisen viranomaisen, joka on direktiivin 2001/18/EY mukaisesti antanut kirjallisen luvan, tai komission, joka on myöntänyt kirjallisen hyväksynnän asetuksen (EY) N:o 1829/2003 nojalla, olisi muutettava luvan tai hyväksymispäätöksen maantieteellistä soveltamisalaa tämän mukaisesti.

Asetuksessa (EY) N:o 1829/2003 säädetään, että direktiivin 2001/18/EY A ja D osassa olevien viittausten GMO:eihin, joille on myönnetty lupa kyseisen direktiivin C osan mukaisesti, katsotaan koskevan myös niitä muuntogeenisiä organismeja, joille on myönnetty lupa mainitun asetuksen mukaisesti. Sen vuoksi jäsenvaltioiden direktiivin 2001/18/EY mukaisesti hyväksymiä toimenpiteitä olisi sovellettava myös asetuksen (EY) N:o 1829/2003 mukaisesti hyväksyttyihin GMO:eihin.

Jotta tämän direktiivin tavoitteet voidaan sovittaa yhteen talouden toimijoiden oikeutettuihin etuihin ennen tämän direktiivin voimaantuloa hyväksyttyjen tai hyväksyntämenettelyssä olevien GMO:ien osalta, olisi säädettävä asianmukaisista siirtymätoimenpiteistä. Siirtymätoimenpiteet ovat perusteltuja myös tarpeella välttää luomasta mahdollisia kilpailun vääristymisiä sen johdosta, että nykyisiä luvanhaltijoita kohdellaan eri tavoin kuin tulevia luvanhakijoita. Oikeusvarmuuden vuoksi ajanjakso, jona tällaisia siirtymätoimenpiteitä voidaan toteuttaa, olisi rajattava siihen, mikä on ehdottoman välttämätöntä sen varmistamiseksi, että siirtyminen uuteen järjestelmään tapahtuu sujuvasti. Tällaisten siirtymätoimenpiteiden olisi sen vuoksi annettava jäsenvaltioille mahdollisuus soveltaa tämän direktiivin säännöksiä ennen tämän direktiivin voimaantuloa hyväksyttyihin tai hyväksyntämenettelyssä oleviin tuotteisiin edellyttäen, ettei tämä vaikuta niihin hyväksyttyihin muuntogeenisiin siemenlajikkeisiin eikä kasvien lisäysaineistona oleviin lajikkeisiin, jotka on jo istutettu laillisesti.

OVAT HYVÄKSYNEET TÄMÄN DIREKTIIVIN:

1 artikla

Lisätään direktiiviin 2001/18/EY artiklat seuraavasti:

”26 b artikla

Viljely

1. Tietyn GMO:n lupamenettelyn aikana tai lupaa/hyväksyntää uusittaessa jäsenvaltio voi pyytää komission välityksellä ilmoittajaa/hakijaa mukauttamaan ilmoittajan/hakijan tämän direktiivin C osan tai asetuksen (EY) N:o 1829/2003 mukaisesti toimittaman ilmoituksen/hakemuksen maantieteellistä soveltamisalaa siten, että kyseisen jäsenvaltion koko alue tai sen osa suljetaan viljelyn ulkopuolelle. Tämä pyyntö on annettava komissiolle tiedoksi viimeistään 30 päivän kuluttua siitä, kun tämän direktiivin 14 artiklan 2 kohdassa tarkoitettu arviointikertomus on lähetetty tai asetuksen (EY) N:o 1829/2003 6 artiklan 6 kohdassa ja 18 artiklan 6 kohdassa tarkoitettu viranomaisen lausunto on saatu. Komissio antaa jäsenvaltion pyynnön viipymättä tiedoksi ilmoittajalle/hakijalle sekä muille jäsenvaltioille.

2. Siinä tapauksessa, että ilmoittaja/hakija vastustaa 1 kohdan mukaista jäsenvaltion pyyntöä, ilmoittajan/hakijan on ilmoitettava siitä komissiolle ja jäsenvaltioille 30 päivän kuluessa siitä, kun komissio on antanut tämän pyynnön tiedoksi. Jos ilmoittaja/hakija antaa suostumuksensa nimenomaisesti tai hiljaisella menettelyllä, ilmoituksen/hakemuksen maantieteellistä soveltamisalaa mukautetaan kirjallisessa luvassa tai hyväksynnässä.

Tämän direktiivin mukaisesti annettu kirjallinen lupa ja tarvittaessa 19 artiklan mukaisesti tehty päätös samoin kuin asetuksen (EY) N:o 1829/2003 7 ja 19 artiklan nojalla tehty hyväksymispäätös on annettava sen ilmoituksen/hakemuksen maantieteellisen mukautuksen perusteella, jonka ilmoittaja/hakija on hyväksynyt nimenomaisesti tai hiljaisella menettelyllä.

3. Jos ilmoittaja/hakija vastustaa ilmoituksensa/hakemuksensa maantieteellisen soveltamisalan mukauttamista jäsenvaltion tämän artiklan 1 kohdan mukaisesti esittämän pyynnön mukaisesti, kyseessä oleva jäsenvaltio voi hyväksyä toimenpiteitä, joilla rajoitetaan tämän GMO:n viljelyä tai kielletään se jäsenvaltion koko alueella tai osalla, kun GMO on hyväksytty tämän direktiivin C osan tai asetuksen (EY) N:o 1829/2003 mukaisesti, edellyttäen että nämä toimenpiteet ovat unionin oikeuden mukaisia, perusteltuja, oikeasuhteisia ja syrjimättömiä sekä perustuvat lisäksi pakottaviin syihin, esimerkiksi seuraaviin:

a) ympäristöpoliittiset tavoitteet, jotka ovat tämän direktiivin ja asetuksen (EY) N:o 1829/2003 mukaisesti arvioiduista tekijöistä erillisiä;

b) kaavoitus;

c) maankäyttö;

d) sosioekonomiset vaikutukset;

e) GMO:ien muissa tuotteissa esiintymisen välttäminen, tämän kuitenkaan rajoittamatta 26 a artiklan soveltamista;

f) maatalouspolitiikan tavoitteet;

g) yleinen järjestys.

Näihin perusteisiin voidaan vedota erikseen tai yhdessä lukuun ottamatta g alakohdassa säädettyä perustetta, jota ei voida käyttää erikseen, sen jäsenvaltion tai alueen erityisolosuhteista riippuen, jossa kyseisiä toimenpiteitä sovelletaan, mutta ne eivät saa missään tapauksessa olla ristiriidassa tämän direktiivin tai asetuksen (EY) N:o 1829/2003 nojalla toteutetun ympäristöriskien arvioinnin kanssa.

4. Jäsenvaltion, joka aikoo hyväksyä toimenpiteitä tämän artiklan 3 kohdan nojalla, on ensin annettava komissiolle tiedoksi näiden toimenpiteiden luonnos ja niitä koskevat perustelut. Tämä tiedoksianto voi tapahtua ennen kuin tämän direktiivin C osan tai asetuksen (EY) N:o 1829/2003 mukainen GMO:n lupamenettely on saatu päätökseen. Tällaisen ilmoituksen tekemistä seuraavien 75 päivän kuluessa:

a) kyseisen jäsenvaltion on pidätyttävä hyväksymästä ja toteuttamasta näitä toimenpiteitä; ja

b) komissio voi esittää kaikki aiheellisiksi katsomansa huomautukset.

Kyseinen jäsenvaltio voi ensimmäisessä alakohdassa tarkoitetun 75 päivän pituisen kauden päättyessä ja viimeistään kahden vuoden kuluttua luvan/hyväksynnän myöntämisestä hyväksyä toimenpiteet joko alun perin ehdotetussa muodossa tai muutettuina komissiolta mahdollisesti saatujen huomautusten huomioon ottamiseksi. Nämä toimenpiteet on viipymättä annettava tiedoksi komissiolle, muille jäsenvaltioille ja ilmoittajalle/hakijalle.

5. Kun jokin jäsenvaltio katsoo, sen jälkeen kun GMO on hyväksytty tämän direktiivin tai asetuksen (EY) N:o 1829/2003 nojalla ja aikaisintaan kahden vuoden kuluttua luvan/hyväksynnän myöntämisestä, että uudet objektiiviset seikat oikeuttavat luvan/hyväksynnän maantieteellisen soveltamisalan mukauttamisen, se voi noudattaa 1–4 kohdan mukaista menettelyä soveltuvin osin, edellyttäen, että tällaiset toimenpiteet eivät vaikuta niiden hyväksyttyjen GMO-siementen eivätkä kasvien lisäysaineistojen viljelyyn, jotka on laillisesti istutettu ennen näiden toimenpiteiden hyväksymistä.

6. Jos jäsenvaltio haluaa sisällyttää koko alueensa tai sen osan uudelleen luvan/hyväksynnän maantieteellisen soveltamisalaan, jonka ulkopuolelle se on aiemmin jätetty 2 kohdan nojalla, se voi esittää asiaa koskevan pyynnön toimivaltaiselle viranomaiselle, joka on antanut kirjallisen luvan tämän direktiivin mukaisesti, tai komissiolle, jos GMO on hyväksytty asetuksen (EY) N:o 1829/2003 nojalla. Kirjallisen luvan antanut toimivaltainen viranomainen tai tapauksen mukaan komissio muuttaa luvan maantieteellistä soveltamisalaa tai hyväksymispäätöstä tämän mukaisesti.

7. GMO:a koskevan luvan/hyväksynnän maantieteellisen soveltamisalan mukauttamiseksi 5 ja 6 kohdan mukaisesti ja sillä edellytyksellä, että luvanhaltija/hyväksynnän saanut 5 kohdan mukaisesti nimenomaisesti tai hiljaisella menettelyllä hyväksyy jäsenvaltion pyynnön,

a) tämän direktiivin mukaisesti hyväksytyn GMO:n osalta kirjallisen luvan antanut toimivaltainen viranomainen muuttaa luvan maantieteellistä soveltamisalaa tämän mukaisesti ja, kun se on tehty, ilmoittaa asiasta komissiolle, jäsenvaltiolle ja luvanhaltijalle;

b) asetuksen (EY) N:o 1829/2003 nojalla hyväksytyn GMO:n osalta, komissio muuttaa hyväksymispäätöstä soveltamatta mainitun asetuksen 35 artiklan 2 kohdassa säädettyä menettelyä. Komissio ilmoittaa asiasta jäsenvaltioille ja luvanhaltijalle asianmukaisesti.

8. Jos jäsenvaltio on peruuttanut 3 ja 4 kohdan perusteella toteutettuja toimenpiteitä, sen on ilmoitettava tästä viipymättä komissiolle ja muille jäsenvaltioille.

9. Tämän artiklan nojalla hyväksyttävät toimenpiteet eivät saa vaikuttaa tuotteina tai niihin sisältyvinä hyväksyttyjen GMO:ien vapaaseen liikkuvuuteen.

26 c artikla

Siirtymätoimenpiteet

1. Jäsenvaltio voi … päivästä …kuuta … (19) lukien … päivään … kuuta … (20) asti pyytää komission välityksellä ilmoittajaa/hakijaa mukauttamaan tämän direktiivin tai asetuksen (EY) N:o 1829/2003 nojalla ennen … päivää …kuuta … (19) tehdyn ilmoituksen/hakemuksen tai myönnetyn hyväksynnän maantieteellistä soveltamisalaa. Komissio antaa viipymättä jäsenvaltion pyynnön tiedoksi ilmoittajalle/hakijalle sekä muille jäsenvaltioille.

2. Jos hakemus on käsiteltävänä ja ilmoittaja/hakija on nimenomaisesti tai hiljaisella menettelyllä suostunut pyyntöön 30 päivän kuluessa kyseisen pyynnön tiedoksi antamisesta, ilmoituksen/hakijan hakemuksen maantieteellistä soveltamisalaa on muutettava sen mukaisesti. Tämän direktiivin nojalla annettu kirjallinen lupa ja tarvittaessa 19 artiklan mukaisesti tehty päätös samoin kuin asetuksen (EY) N:o 1829/2003 7 ja 19 artiklan nojalla tehty hyväksymispäätös on annettava sen ilmoituksen/hakemuksen maantieteellisen soveltamisalan mukautuksen perusteella, johon ilmoittaja/hakija on suostunut nimenomaisesti tai hiljaisella menettelyllä.

3. Jos hyväksyntä on jo myönnetty ja luvanhaltija on nimenomaisesti tai hiljaisella menettelyllä suostunut pyyntöön 30 päivän kuluessa tämän artiklan 1 kohdassa tarkoitetun pyynnön tiedoksi antamisesta, hyväksyntä on se, johon luvanhaltija on myöntynyt. Tämän direktiivin mukaisen kirjallisen luvan osalta toimivaltaisen viranomaisen on muutettava luvan maantieteellistä soveltamisalaa luvanhaltijan nimenomaisesti tai hiljaisella menettelyllä hyväksymällä tavalla ja, kun se on tehty, ilmoitettava siitä komissiolle, jäsenvaltioille ja luvanhaltijalle. Asetuksen (EY) N:o 1829/2003 mukaisen luvan osalta komissio muuttaa hyväksymispäätöstä tämän mukaisesti soveltamatta mainitun asetuksen 35 artiklan 2 kohdassa säädettyä menettelyä. Komissio ilmoittaa asiasta jäsenvaltioille ja luvanhaltijalle.

4. Jos ilmoittaja/hakija tai tapauksen mukaan luvanhaltija vastustaa tällaista pyyntöä, sovelletaan 26 b artiklan 3–9 kohtaa soveltuvin osin.

5. Tämä artikla ei rajoita niiden GMO-siementen eivätkä -kasvinlisäysaineistojen viljelyä, jotka on laillisesti istutettu ennen kuin GMO:n viljelyä rajoitetaan tai se kielletään jäsenvaltiossa.

6. Tämän artiklan nojalla hyväksyttävät toimenpiteet eivät saa vaikuttaa tuotteina tai niihin sisältyvinä hyväksyttyjen GMO:ien vapaaseen liikkuvuuteen.